Katur ring Ratu Anak Lingsir, titiang matakén ring sasih napi kémanten beciknyané ngwéntenang pawiwahan? Santukan cingakin titiang, ring sasih wayah sakadi mangkinné wénten sané nglaksanayang pawiwahan. Napi sujatinné nika banten utawi caru panglambuk/pangalang/panyuda sasih utawi déwasa? Patutké indiké punika?
Nyoman Kencana Adi Putra, Kediri-Tabanan
Ring buku-buku wariga lan kalénder durung kapanggihin sasih-sasih wimuda wiadin sasih wayah. Sakadi pitakén sameton sapunapiké paindikan déwasa wiwaha ring sasih wayah? Sané ketah kasambat wantah sasih kasa (I), karo (II), ngantos sasih sada (XII).
Paindikan uger-uger padéwasan wantah dina-dina, Tri Wara, Panca Wara, Sapta Wara, kajangkepang antuk tigang dasa wukuné, Purnama, Tilem, pananggal, pangelong, lan sasih-sasih. Upaminnyané Budha Kliwon Matal, Budha Manis Kulantir, Budha Cemeng Ukir, Anggara Kasih Medangsia, lan tumpek-tumpek patemuang saniscara kliwon lan wuku upaminnyané Tumpek Wayang. Dina-dina punika soang-soang pangrauhnyané nyabran petang sasur (35) dina apisan.
Pawilangan padéwasan pawiwahan sané nénten kadadosang manut sasih lan pinanggal pangelong, sasih kasa, sasih kaulu, sasih sada, kabaos nemu ala. Ring sasih kasanga kocap jelék pisan (ala dahat). Pinanggal utawi pangelong ping 6 sané nénten kadadosang (ala), nemu ping 8, 9, lan 15 (ala dahat), lan akéh sané lianan. Patut kawaspadain kabaos ring wariga wuku Rangda Tiga (wuku-wuku Wariga, Warigadéan, Menail, Prangbakat, Pujut, Pahang), taler wénten pakéling sampunang pisan ngamargiang pawiwahan ring pangelong wuku-wukuné punika. Kadadosang yéning kabelet pisan, déwa sané kaparisuda dumun indik yadnya lan caru soang-soang.
Maosang indik dina jelék ten dados wiwaha taler sadina-dina wénten galah sané becik yadiastun dinané pateh, punika kabaos Panca Dauh lan Asta Dauh. Dauh punika manut galah (waktu). Ring Panca Dauh (ping 5) dina Redité galahé becik pukul 06.30-07.54. Ring Anggarané pukul 07.54-10.18, 10.18-12.42, lan 12.42-15.06. Kénten masih sadina-dina ring Asta Dauh (pah 8) wantah wénten melah lan jelék. Ring Asta Dauh pah-pahan dina akutus (pah kutus) setata wénten melah lan jelék.
Unteng ring padéwasan setata nemu melah lan jeléké madaging, napimalih yéning wuku paindikan kala-kala wénten 180 lintang (wénten melah lan jelék), panyudan dina (45 kombinasi) setata madaging jelék lan melah. Sor singgih indik déwasa taler wénten kabaos wewaran alah déning wuku, wuku alah dénig pinanggal utawi pangelong, pinanggal utawi pangelong alah déning sasih, sasih alah déning dauh. Sané paling untat sami padéwasan punika alah déning dauh (asta dauh wiadin panca dauh).
Sawiréh méweh pisan nemuang galah swasta nulus, yéning ulung manah ning nirmala sané déwasa utawi dauh-dauh jelék punika dados margiang panyudan déwasa antuk yadnya alit sakadi ring sor puniki (caru déwasa).
Caru punika, tumpeng putih kuning, iwak ayam putih siungan panggang, raka-raka sajangkepnyané, suci asoroh, rantasan saparadeg. Aturan ring patemon sang wiwaha, sambat Sang Kala Amedas lan Sang Buta Sidapati, wus katur raris sang wiwaha tatabin (élingan dupa, arak, berem). Pinunas ring ucap-ucap (saa)mangda sang butha kala nénten ngrubéda sang wiwaha, taer mangda sang wiwaha setata nemu rahayu. Taler wénten caru sané agengan, kamargiang ring natar sadurung Sanghyan Surya endag.
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn